KIRJALLINEN KYSYMYS E-2616/01 esittäjä(t): María Sornosa Martínez (PSE) komissiolle. Pullottamon rakentamista Kanarian saariin kuuluvalle Gomeran saarelle koskevan asian eteneminen.



Virallinen lehti nro 172 E , 18/07/2002 s. 0009 - 0009



KIRJALLINEN KYSYMYS E-2616/01 esittäjä(t): María Sornosa Martínez (PSE) komissiolle (27. syyskuuta 2001) Aihe: Pullottamon rakentamista Kanarian saariin kuuluvalle Gomeran saarelle koskevan asian eteneminen Gomeralla rakennetaan juomaveden pullottamoa, vaikka paikalliset asukasyhdistykset, viljelijäjärjestöt ja ympäristöjärjestöt vastustavat jyrkästi pullottamon rakennustöitä ja ovat valittaneet paikallisiin, kansallisiin ja yhteisön elimiin, että kyseinen hanke aiheuttaa peruuttamatonta vahinkoa ekologisen merkityksensä vuoksi suojeltaville Tagaluchen ja Lomo del Carretónin (LIFE-ohjelman numerot ES-7020108 ja ES-7020037) alueille. Tilannetta pahentaa vielä se, että hankkeen ympäristövaikutuksista ei ole tehty vaadittua arviointia. Olen jo esittänyt komissiolle tätä asiaa koskevan kysymyksen (E-0859/00(1)), johon komission jäsen Wallström vastasi 8. toukokuuta 2000 toteamalla muun muassa, että - komissiolle on toimitettu asiaa koskeva vetoomus (99/4875, SG/99, A/10714/2) - komissio tutkii tapausta voidakseen ratkaista, onko parlamentin jäsenen mainitsemalla hankkeella mahdollisesti merkittävä vaikutus kyseisiin alueisiin ja onko direktiivin 92/43/ETY(2) 6 artiklaa mahdollisesti rikottu - komissio ryhtyy tarvittaviin toimenpiteisiin taatakseen yhteisön oikeuden noudattamisen tässä tapauksessa. Nyt on kulunut yli vuosi komission jäsenen Margot Wallströmin vastauksesta, mutta valituksen tehneet tahot enkä minä ole saaneet mitään tietoa kyseisen asian etenemisestä. Voiko komissio ilmoittaa, mitä asiaa koskevia selvityksiä ja yhteydenottoja on tehty kuluneen vuoden aikana ja mitkä ovat niiden tulokset sekä missä vaiheessa ovat vetoomuksessa 99/4875 mainitut rakennustyöt? Voiko komissio ilmoittaa, mihin mennessä Espanjan valtion on vastattava komission tiedusteluun, ja jos komissio on jo saanut vastauksen, niin mikä oli sen sisältö? Voiko komissio ilmoittaa, mihin toimiin on ryhdytty, ettei pullottamoa rakenneta Tagalucheen ja että taataan yhteisön oikeuden noudattaminen? Onko komissio valmis lähettämään valtuuskunnan Gomeraan tutkimaan, miten pullottamon rakennustyöt vaikuttavat ympäristöön ja maatalouteen? (1) EYVL C 46 E, 13.2.2001, s. 63. (2) EYVL L 206, 22.7.1992, s. 7. Margot Wallströmin komission puolesta antamayhteinen vastauskirjallisiin kysymyksiin E-2616/01 ja E-2809/01 (12. marraskuuta 2001) Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY(1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(2), ei sovelleta parlamentin jäsenen esille tuomassa tapauksessa, koska kyseinen hanke ei kuulu mihinkään niistä luokista, jotka on lueteltu kyseisen direktiivin liitteissä. Kuten edellä mainittuihin kirjallisiin kysymyksiin annetuista vastauksista käy ilmi, kyseisellä hankkeella saattaa kuitenkin olla merkittävä vaikutus Tagaluchen ja Lomo del Carretónin alueisiin, joita Espanja on ehdottanut Natura 2000 -verkostoon yhteisön tärkeinä pitäminä alueina luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(3) mukaisesti. Kantelun 99/4875 tutkinnan yhteydessä komissio on lähettänyt Espanjan viranomaisille kirjeen ja pyytänyt heiltä kyseistä asiaa koskevia huomioita voidakseen määritellä, vaikuttaako kantelussa mainittu hanke merkittävästi kyseisiin alueisiin suhteessa direktiivin 92/43/ETY tavoitteisiin, missä tapauksessa on sovellettava 6 artiklassa säädettyä menettelyä. Komissio on tutkinut Espanjan viranomaisten antaman vastauksen ja kantelun esittäjän toimittamat lisätiedot perusteellisesti. Koska kyseisellä hankkeella saattaa olla merkittävä vaikutus edellä mainittuihin alueisiin, komissio lähetti asiaa tutkittuaan Espanjan viranomaisille uuden kirjeen ja pyysi heiltä lisätietoja hankkeen vaikutuksista kyseisiin alueisiin sekä toteutuneiden vaihtoehtojen arvioinnista. Espanjan viranomaisten vastaus ei ole vielä saapunut. Komissio on ilmoittanut edellä mainitut tiedot kantelun esittäjälle. Kysymykseen siitä, voisiko komissio lähettää Gomeraan valtuuskunnan tutkimaan rakennustöiden vaikutuksia, komissio vastaa, että sillä ei ole toimivaltuuksia suorittaa ympäristöasioihin liittyviä tarkastuksia. (1) EYVL L 175, 5.7.1985. (2) EYVL L 73, 14.3.1997. (3) EYVL L 206, 22.7.1992.